b"\n_START_ARTICLE_\nGarriga d'Empord\xc3\xa0\n_START_PARAGRAPH_\nGarriga d\xe2\x80\x99Empord\xc3\xa0 \xc3\xa9s un espai natural de paisatge t\xc3\xadpicament mediterrani, habitat per l'esparver cendr\xc3\xb3s (Circus pygargus), que est\xc3\xa0 ben representat en aquesta \xc3\xa0rea. Aquest espai \xc3\xa9s un paratge de gran valor biol\xc3\xb2gic i cultural, utilitzat pels habitants de la zona des d'antic.\n_START_SECTION_\nBiodiversitat\n_START_PARAGRAPH_\nLa funci\xc3\xb3 principal dels espais naturals protegits de Catalunya \xc3\xa9s conservar mostres representatives de la fauna, la flora i els h\xc3\xa0bitats propis del territori, de manera que es puguin desenvolupar els processos ecol\xc3\xb2gics que donen lloc a la biodiversitat (l'\xc3\xa0mplia varietat d'ecosistemes i \xc3\xa9ssers vius: animals, plantes, els seus h\xc3\xa0bitats i els seus g\xc3\xa8neres)._NEWLINE_\xc3\x89s un espai natural de paisatge t\xc3\xadpicament mediterrani, habitat per l'esparver cendr\xc3\xb3s (Circus pygargus), que est\xc3\xa0 ben representat en aquesta \xc3\xa0rea i, per tant, es tracta d'una zona de reproducci\xc3\xb3 d'aquesta esp\xc3\xa8cie d'inter\xc3\xa8s important a conservar.\n_START_SECTION_\nVegetaci\xc3\xb3 i flora\n_START_PARAGRAPH_\nSobre aquest conjunt molt roc\xc3\xb3s s'havia fet una tasca important d'artiga per tal d'aconseguir conreus de sec\xc3\xa0, amb la construcci\xc3\xb3 de feixes de pedra seca i barraques de gran inter\xc3\xa8s etnogr\xc3\xa0fic._NEWLINE_Actualment, amb l'aband\xc3\xb3 dels camps, s'hi ha recuperat la vegetaci\xc3\xb3 natural caracteritzada per prats secs, llistonars -amb profusi\xc3\xb3 d'orqu\xc3\xaddies a la primavera- i matollars de garric i alzinar. Tamb\xc3\xa9 la pineda hi \xc3\xa9s present.\n_START_SECTION_\nMedi f\xc3\xadsic\n_START_PARAGRAPH_\nLa Garriga d'Empord\xc3\xa0 est\xc3\xa0 situada sobre una geologia calc\xc3\xa0ria de pendents suaus que en alguns punts poden ser m\xc3\xa9s pronunciats. La morfologia del relleu \xc3\xa9s molt interessant, ja que la seva fisonomia s'ha vist modificada per la m\xc3\xa0 humana, construint marges de pedra seca que s'enfilen pels vessants._NEWLINE_Des del punt de vista geol\xc3\xb2gic, l'espai correspon a una part dels mantells de corriment de materials de l'era secund\xc3\xa0ria que es troben a l'Empord\xc3\xa0. Aquests comprenen mostres del Keuper -guixos, argiles i cristalls de quars-, margues amb registre f\xc3\xb2ssil de crino\xc3\xafdeus i belemnits. Els materials del cretaci, que en s\xc3\xb3n els m\xc3\xa9s abundants, s\xc3\xb3n roques calc\xc3\xa0ries massisses que contenen algunes closques de bivalves. A m\xc3\xa9s a m\xc3\xa9s, l'\xc3\xa0rea presenta algun pit\xc3\xb3 volc\xc3\xa0nic bas\xc3\xa0ltic."